作者:李白
標題:寄遠十一首
內容:三鳥別王母，銜書來見過。腸斷若剪弦，其如愁思何。遙知玉窗裡，纖手弄雲和。奏曲有深意，青松交女蘿。寫水山井中，同泉豈殊波。秦心與楚恨，皎皎為誰多。青樓何所在，乃在碧雲中。寶鏡掛秋水，羅衣輕春風。新妝坐落日，悵望金屏空。念此送短書，願因雙飛鴻。本作一行書，殷勤道相憶。一行複一行，滿紙情何極。瑤臺有黃鶴，為報青樓人。朱顏凋落盡，白髮一何新。自知未應還，離居經三春。桃李今若為，當窗發光彩。莫使香風飄，留與紅芳待。玉箸落春鏡，坐愁湖陽水。聞與陰麗華，風煙接鄰裡。青春已複過，白日忽相催。但恐荷花晚，令人意已摧。相思不惜夢，日夜向陽臺。遠憶巫山陽，花明綠江暖。躊躇未得往，淚向南雲滿。春風複無情，吹我夢魂斷。不見眼中人，天長音信短。陽臺隔楚水，春草生黃河。相思無日夜，浩蕩若流波。流波向海去，欲見終無因。遙將一點淚，遠寄如花人。妾在舂陵東，君居漢江島。一日望花光，往來成白道。一為雲雨別，此地生秋草。秋草秋蛾飛，相思愁落暉。何由一相見，滅燭解羅衣。憶昨東園桃李紅碧枝，與君此時初別離。金瓶落井無訊息，碧窗紛紛下落花，青樓寂寂空明月。兩不見，但相思。空留錦字表心素，至今緘愁不忍窺。長短春草綠，緣階如有情。卷施心獨苦，抽卻死還生。睹物知妾意，希君種後庭。閒時當採掇，念此莫相輕。魯縞如玉霜，筆題月氏書。寄書白鸚鵡，西海慰離居。行數雖不多，字字有委曲。天末如見之，開緘淚相續。淚盡恨轉深，千里同此心。相思千萬裡，一書值千金。愛君芙蓉嬋娟之豔色，色可餐兮難再得。憐君冰玉清迥之明心，情不極兮意已深。朝共琅玕之綺食，夜同鴛鴦之錦衾。恩情婉孌忽為別，美人美人兮歸去來，莫作朝雲暮雨兮飛陽臺。